एक दिन बिल्वमंगल के पिता का श्राद्ध था। कुलपुरोहित श्राद्ध-कर्म करवा रहे थे, परन्तु बिल्वमंगल का मन चिन्तामणि की चिन्ता में निमग्न था। किसी प्रकार श्राद्ध समाप्त कर, झटपट ब्राह्मणों को भोजन करवाकर चिन्तामणि के घर चलने को तैयार हुआ। लोगों ने समझाया कि आज तुम्हारे पिताश्री का श्राद्ध है, अतः आज वेश्या के घर नहीं जाना चाहिए, उसका हृदय तो कभी का कर्म-शून्य हो चुका था। बिल्वमंगल दौड़कर नदी के किनारे पहुँचा। अकस्मात् प्रबल वेग से तूफान आया और मूसलाधार वर्षा होने लगी। सर्वत्र अंधकार छा गया। नाविकों ने तूफान के डर से नदी पार जाने से इंकार कर दिया। वह सहसा उफनती नदी में कूद पड़ा और एक बहते मुर्दे पर चढ़कर नदी पार पहुँचा। कुछ ही दूरी पर चिन्तामणि का घर था।